b'\n_START_ARTICLE_\nMajni\xc5\xa1ka deklaracija (1917)\n_START_PARAGRAPH_\nMajni\xc5\xa1ka deklaracija je politi\xc4\x8dna izjava poslancev Jugoslovanskega kluba, ki jo je v dunajskem dr\xc5\xbeavnem zboru 30. maja 1917 prebral vodja kluba Anton Koro\xc5\xa1ec._NEWLINE_V letu 1917, ko je v Avstriji o\xc5\xbeivelo parlamentarno \xc5\xbeivljenje, so se slovenski, hrva\xc5\xa1ki in srbski poslanci v dunajskem parlamentu povezali v Jugoslovanski klub. Predsednik kluba Anton Koro\xc5\xa1ec je v dr\xc5\xbeavnem zboru 30. maja 1917 prebral skupno izjavo, imenovano majni\xc5\xa1ka deklaracija. V njej so zahtevali zdru\xc5\xbeitev Ju\xc5\xbenih Slovanov v monarhiji v avtonomno enoto. V \xc5\xa1iroki akciji po vsem slovenskem ozemlju, ki jo imenujemo deklaracijsko gibanje, so v podporo izjavi zbrali pribli\xc5\xbeno 200.000 podpisov.'